b'\n_START_ARTICLE_\nKitrev\n_START_SECTION_\nBeskrivelse\n_START_PARAGRAPH_\nKitrev er en av de minste revene i Amerika. Det mest karakteristiske kjennetegnet er de store \xc3\xb8rene, som er typisk for rever som lever i \xc3\xb8rkenn\xc3\xa6re str\xc3\xb8k. \xc3\x98rene fungerer som effektive varmeavledere. Pelsen er kort. Hodet, ryggen og sidene er gulaktig til gr\xc3\xa5aktig i fargen. Skuldrene og utsidene av leggene er gulbrune, mens buken og innsiden av bena er kremhvite. Haletippen er sort. Halsen, leggene og buken har innslag av mattgult. _NEWLINE_Vekten varierer fra 1,6-2,7 kg. Kroppslengden er normalt 45,5-52 cm lang, inkludert hodet, mens halen gjerne m\xc3\xa5ler ca. 25-34 cm i lengde.\n_START_SECTION_\nUtbredelse og habitat\n_START_PARAGRAPH_\nI USA er arten utbredt fra det s\xc3\xb8rlige California til det vestre Colorado og vest i Texas, nord til det s\xc3\xb8rlige Oregon og Idaho. I Mexico er den utbredt p\xc3\xa5 halv\xc3\xb8ya Baja California, det nordlige Sonora og Chihuahua, til det vestre Nuevo Le\xc3\xb3n og s\xc3\xb8r til det nordlige Zacatecas._NEWLINE_Kitreven trives i t\xc3\xb8rre og semit\xc3\xb8rre omgivelser, noe som inkluderer \xc3\xb8rkenstr\xc3\xb8k, t\xc3\xb8rt gressland og krattskog. Den finnes i elevasjoner p\xc3\xa5 400-1.900 moh, men den unng\xc3\xa5r helst bratt og ulendt terreng. Den vil ogs\xc3\xa5 midlertidig s\xc3\xb8ke til jordbruksarealer, spesielt der det finnes hundegress._NEWLINE_Arten finnes i: Mexico (Baja California, Baja California Sur, Chihuahua, Coahuila, Durango, Nuevo Le\xc3\xb3n, San Luis Potos\xc3\xad, Sonora, Zacatecas) og USA (Arizona, California, Colorado, Idaho, Nevada, New Mexico, Oregon, Texas, Utah).\n_START_SECTION_\nAtferd og reproduksjon\n_START_PARAGRAPH_\nKitrever er prim\xc3\xa6rt monogame, men kan av og til vise tendenser til polygami. Avlspar holder stort sett sammen livet ut. Ungdyr fra tidligere kull, spesielt tisper, kan bli v\xc3\xa6rende i foreldrenes territorium, der de hjelper til med valpestellet. Denne reven er ikke spesielt territorial og territoriene kan overlappe hverandre, selv om gjerne kjerneomr\xc3\xa5det forblir innen familiegruppen. Selve territoriet kan variere mye i st\xc3\xb8rrelse, fra 2,5 til 11,6 km\xc2\xb2 er observert. De bruker hiet \xc3\xa5ret rundt, og har gjerne flere hi de kan velge mellom innen territoriet._NEWLINE_Paringstiden er fra midt i desember til januar. Tispa g\xc3\xa5r drektig i 49-55 dager, hvoretter hun f\xc3\xb8der et kull som best\xc3\xa5r av 1-7 valper (4 i snitt). Valpene kommer ut av hiet etter ca. 4 uker, og er avvent etter ca. 8 uker. De vil begynne \xc3\xa5 jakte sammen med foreldrene fra de er omkring 3-4 m\xc3\xa5neder gamle, og de vil v\xc3\xa6re uavhengige fra de er omkring 5-6 m\xc3\xa5neder. Vanligvis begynner valpene \xc3\xa5 forlate foreldrene n\xc3\xa5r de er ca. 8 m\xc3\xa5neder gamle.'